(Návrh)

VYHLÁŠKA

**Ministerstva obrany Slovenskej republiky**

z .............2021

**o výbušninách, výbušných predmetoch a munícii na účely obrany, základných požiadavkách na tieto určené výrobky, lehotách a postupoch posudzovania zhody,**

**iných podrobnostiach o posudzovaní zhody a o náležitostiach výstupných dokumentov posudzovania zhody**

Ministerstvo obrany Slovenskej republiky (ďalej len „ministerstvo obrany“) podľa § 87 ods. 2 písm. a) zákona č. 58/2014 Z. z. o výbušninách, výbušných predmetoch a munícii a o zmene a doplnení niektorých zákonov (ďalej len „zákon“) v znení zákona č. .../2021 Z. z. ustanovuje:

**§ 1**

**Predmet úpravy**

(1) Táto vyhláška upravuje

1. výbušniny, výbušné predmety a muníciu na účely obrany,
2. základné požiadavky na určený výrobok,
3. lehoty a postupy posudzovania zhody určeného výrobku,
4. iné podrobnosti o posudzovaní zhody určeného výrobku,
5. náležitosti výstupných dokumentov posudzovania zhody určeného výrobku.

(2) Táto vyhláška sa vzťahuje na určený výrobok, [[1]](#footnote-1)) ktorým je výbušnina, výbušný predmet alebo munícia na účely obrany (ďalej len „určený výrobok“)

1. dodávaná pre

1. ozbrojené sily Slovenskej republiky,

2. Vojenskú políciu,

3. Vojenské spravodajstvo,

4. rozpočtové organizácie v pôsobnosti ministerstva obrany,

1. skladovaná v pôsobnosti subjektov uvedených v písmene a).

**§ 2**

**Základné požiadavky na určený výrobok**

(1) Určený výrobok musí byť navrhnutý, vyrobený, dodávaný a skladovaný tak, aby bol bezpečný, funkčný a spoľahlivý pri použití a aby za bežných a predvídateľných podmienok, najmä so zreteľom na bezpečnostné predpisy a bežné postupy až do doby svojho použitia, neohrozoval bezpečnosť života a zdravie človeka a aby sa zabránilo škodám na majetku.

(2) Základné požiadavky na určený výrobok sú dané technickými požiadavkami na jeho bezpečnosť, ako aj na funkčnosť a spoľahlivosť pri jeho použití podľa odseku 1, špecifikovanými v technickej dokumentácii a

a) v spojeneckom štandarde, [[2]](#footnote-2))

b) v slovenskom obrannom štandarde alebo v inom implementačnom dokumente obrannej štandardizácie,[[3]](#footnote-3))

c) v technickej norme,[[4]](#footnote-4))

d) vo vnútornom vojenskom predpise.

**Posudzovanie zhody určeného výrobku**

**§ 3**

**Postupy posudzovania zhody určeného výrobku**

(1) Posudzovanie zhody určeného výrobku sa vykonáva skúškami, hodnotením a porovnávaním jeho technického stavu so základnými požiadavkami. Špecifikácia jednotlivých typov skúšok vykonávaných pri posudzovaní zhody určeného výrobku vyplýva z jeho technickej dokumentácie a dokumentov podľa § 2 ods. 2 písm. a) až d).

(2) Posudzovanie zhody určeného výrobku sa vykonáva podľa programu skúšok autorizovanej osoby, ktorý definuje súhrn skúšok nevyhnutných na posudzovanie zhody určeného výroku, obsahuje metodiky vykonávania skúšok a zoznam skúšobných zariadení a stanovuje množstvo vzorky určeného výrobku potrebného na posudzovanie zhody.

(3) Na posudzovanie zhody sa predkladá určený výrobok podľa série určeného výrobku.

(4) Ak bola časť určitej série určeného výrobku vystavená počas jeho životného cyklu klimatickým alebo iným podmienkam prostredia odlišným od podmienok uvedených v technickej dokumentácii pre jeho skladovanie alebo prepravu, považuje sa takáto časť za samostatnú sériu, ktorá je označená novým označením, a posudzovanie zhody tejto časti série sa vykonáva samostatne.

(5) Posudzovanie zhody určeného výrobku sa vykonáva na základe žiadosti o posudzovanie zhody, ktorá sa predkladá autorizovanej osobe[[5]](#footnote-5)) spolu so sprievodnými dokladmi podľa odseku 6.

(6) Sprievodné doklady podľa odseku 5 sú

a) technická dokumentácia; ak žiadateľ o posudzovanie zhody určeného výrobku podľa § 1 ods. 2 písm. b) nemá k dispozícii technickú dokumentáciu vyhotovenú výrobcom, za technickú dokumentáciu sa na účely tejto vyhlášky pokladá aj iná dokumentácia určeného výrobku, ktorá špecifikuje technické požiadavky podľa § 2 ods. 2 a je postačujúca na posudzovanie zhody určeného výrobku,

b) záverečný protokol z posledného posudzovania zhody, ak bolo posudzovanie zhody vykonané,

c) informácia o podmienkach skladovania, prepravy a manipulácie[[6]](#footnote-6)) určeného výrobku počas jeho životného cyklu.

 (7) Posudzovanie zhody sa vykonáva za klimatických podmienok, ktoré sa čo najviac približujú podmienkam, ktorým je alebo bude určený výrobok vystavený počas jeho životného cyklu pri skladovaní, preprave alebo manipulácii.

**§ 4
Vzorka na posudzovanie zhody**

(1) Na posudzovanie zhody určeného výrobku sa predkladá vzorka, ktorá reprezentuje príslušnú sériu určeného výrobku, v množstve podľa programu skúšok autorizovanej osoby.

 (2) Ak z dôvodu obmedzeného množstva určeného výrobku podľa § 1 ods. 2 písm. b) nemožno predložiť na posudzovanie zhody vzorku v množstve podľa odseku 1, so súhlasom autorizovanej osoby možno vykonať posudzovanie zhody na menšom množstve predloženej vzorky určeného výrobku.

**§ 5**

**Lehoty posudzovania zhody určeného výrobku**

(1) Posudzovanie zhody určeného výrobku podľa § 1 ods. 2 písm. b) sa vykoná najneskôr šesť mesiacov pred uplynutím

a) záručnej lehoty určeného výrobku,

b) lehoty na periodické posudzovanie zhody.

(2) Lehota na periodické posudzovanie zhody podľa odseku 1 písm. b) začína plynúť odo dňa vydania výstupných dokumentov posudzovania zhody podľa odseku 1 alebo podľa odseku 3 a končí sa uplynutím

a) piatich rokov, ak ide o určený výrobok prvej kategórie podľa § 7 ods. 4 písm. a),

b) dvoch rokov, ak ide o určený výrobok druhej kategórie podľa § 7 ods. 4 písm. b).

(3) Posudzovanie zhody určeného výrobku podľa § 1 ods. 2 písm. b) sa vykoná najneskôr do jedného roka odo dňa, kedy

a) určený výrobok je predmetom vyšetrovania havárie,

b) vzniknú odôvodnené pochybnosti o jeho technickom stave a kvalite zo strany ministerstva obrany alebo

c) určený výrobok prestane byť vystavený klimatickým alebo iným podmienkam odlišným od podmienok uvedených v technickej dokumentácii pre jeho skladovanie alebo prepravu.

**Náležitosti výstupných dokumentov posudzovania zhody**

**§ 6**

Výsledky posudzovania zhody určeného výrobku sa uvedú v záverečnom protokole, ktorý je podkladom pre vydanie rozhodnutia o zhode.

**§ 7**

**Záverečný protokol**

(1) Záverečný protokol obsahuje najmä

a) citáciu príslušných ustanovení zákona a tejto vyhlášky,

b) identifikačné údaje autorizovanej osoby, ktorá vykonala posudzovanie zhody, a číslo rozhodnutia o autorizácii,

c) číslo záverečného protokolu, dátum a miesto jeho vydania,

d) identifikačné údaje žiadateľa o posudzovanie zhody,

e) základné údaje o určenom výrobku,

g) dátumy vykonaných skúšok a opis ich priebehu,

h) údaje o výsledkoch vykonaných skúšok,

i) pridelený klasifikačný kód[[7]](#footnote-7)) určeného výrobku,

j) zaradenie určeného výrobku podľa § 1 ods. 2 písm. b) do príslušnej kategórie podľa odseku 4,

k) zoznam referenčných dokumentov, ktorými sú protokoly o skúškach[[8]](#footnote-8)), zápis z rokovania odbornej komisie autorizovanej osoby, technická dokumentácia a dokumenty podľa § 2 ods. 2 písm. a) až d), ktoré špecifikujú technické požiadavky na určený výrobok,

l) meno, priezvisko, funkcia a podpis osoby oprávnenej konať v mene autorizovanej osoby, odtlačok pečiatky autorizovanej osoby.

(2) Identifikačné údaje podľa odseku 1 písm. b) a d) sú

a) názov alebo obchodné meno, sídlo, právna forma a identifikačné číslo, ak ide o právnickú osobu,

b) meno a priezvisko, obchodné meno, miesto podnikania a identifikačné číslo, ak ide o fyzickú osobu.

(3) Údaje podľa odseku 1 písm. e) sú úplný názov a číslo série určeného výrobku.

(4) Určený výrobok podľa § 1 ods. 2 písm. b) sa zaradí na základe výsledkov posudzovania zhody do týchto kategórií:

a) do prvej kategórie sa zaradí určený výrobok, ktorý v celom rozsahu spĺňa základné požiadavky,

b) do druhej kategórie sa zaradí určený výrobok, ktorý je bezpečný a ktorý čiastočne alebo v celom rozsahu nespĺňa ostatné základné požiadavky,

c) do tretej kategórie sa zaradí určený výrobok, ktorý nie je bezpečný a ktorý čiastočne alebo v celom rozsahu nespĺňa ostatné základné požiadavky.

(5) Pre určený výrobok zaradený

a) do prvej kategórie podľa odseku 4 písm. a) sa vydáva rozhodnutie o zhode,

b) do druhej a tretej kategórie podľa odseku 4 písm. b) a c) sa nevydáva rozhodnutie o zhode a v záverečnom protokole sa uvedie vhodné zaobchádzanie s určeným výrobkom.

**§ 8**

**Rozhodnutie o zhode**

(1) Rozhodnutie o zhode obsahuje najmä

1. citáciu príslušných ustanovení zákona a tejto vyhlášky,
2. identifikačné údaje autorizovanej osoby podľa § 7 ods. 2, ktorá vykonala posudzovanie zhody, a číslo rozhodnutia o autorizácii,
3. číslo rozhodnutia o zhode,
4. identifikačné údaje žiadateľa o posudzovanie zhody podľa § 7 ods. 2,
5. základné údaje o určenom výrobku podľa § 7 ods. 3,
6. označenie technickej dokumentácie a dokumentov podľa § 2 ods. 2 písm. a) až d), ktoré špecifikujú technické požiadavky na určený výrobok,
7. dátum skončenia platnosti rozhodnutia o zhode,
8. obmedzenie rozhodnutia o zhode na typ a sériu určeného výrobku,
9. zoznam referenčných dokumentov, ktorými sú záverečný protokol, technická dokumentácia a dokumenty podľa § 2 ods. 2 písm. a) až d), ktoré špecifikujú technické požiadavky na určený výrobok,
10. dátum a miesto vydania rozhodnutia o zhode,
11. meno, priezvisko, funkcia a podpis osoby oprávnenej konať v mene autorizovanej osoby a odtlačok pečiatky autorizovanej osoby.

**§ 9**

**Prechodné ustanovenia**

(1) Podľa právnej úpravy predchádzajúceho právneho predpisu možno postupovať až do zániku autorizácie autorizovanej osoby, oprávnenej na preskúšanie podľa predchádzajúceho právneho predpisu, zrušením alebo uplynutím platnosti rozhodnutia o jej autorizácii vydaného pred 1. aprílom 2018.

 (2) Určený výrobok, ktorý bol preskúšaný autorizovanou osobou podľa predchádzajúceho právneho predpisu, sa považuje za posúdený podľa tejto vyhlášky a nasledujúce posudzovanie zhody sa vykoná v lehote vyplývajúcej z vydaného protokolu o preskúšaní, ak § 5 ods. 3 neustanovuje inak.

(3) Ak sa v § 3 ods. 6 písm. b) používa pojem „záverečný protokol“, rozumie sa tým aj „protokol o preskúšaní“ vydaný podľa predchádzajúceho právneho predpisu.

**Záverečné ustanovenia**

**§ 10**

Zrušuje sa výnos Ministerstva obrany Slovenskej republiky z 28. mája 2014 č. ÚLP-12-13/2014-OdL o podmienkach a lehotách preskúšania výbušnín, výbušných predmetov, munície a ich obalov a o náležitostiach protokolov o preskúšaní ich technického stavu.

**§ 11**

Táto vyhláška bola prijatá v súlade s právne záväzným aktom Európskej únie v oblasti technických predpisov.[[9]](#footnote-9))

**§ 12**

**Účinnosť**

Táto vyhláška nadobúda účinnosť dňom vyhlásenia.

Jaroslav Naď v. r.

1. ) § 4 zákona č. 56/2018 Z. z. o posudzovaní zhody výrobku, sprístupňovaní určeného výrobku
 na trhu a o zmene a doplnení niektorých zákonov v znení zákona č. .../2021 Z. z. [↑](#footnote-ref-1)
2. ) § 2 ods. 5 zákona č. 11/2004 Z. z. o obrannej štandardizácii, kodifikácii a štátnom overovaní kvality výrobkov a služieb na účely obrany v znení neskorších predpisov. [↑](#footnote-ref-2)
3. ) § 2 ods. 1, 7 a 8 písm. d) zákona č. 11/2004 Z. z. v znení neskorších predpisov. [↑](#footnote-ref-3)
4. ) § 3 ods. 1 zákona č. 60/2018 Z. z. o technickej normalizácii. [↑](#footnote-ref-4)
5. ) § 10 zákona č. 56/2018 Z. z [↑](#footnote-ref-5)
6. ) § 4 výnosu Ministerstva obrany Slovenskej republiky z 28. mája 2014 č. ÚLP-12-14/2014-OdL o podmienkach uskladňovania výbušnín, výbušných predmetov a munície v objektoch, ktoré sú zriadené ako stavby na obranu štátu, a o minimálnom rozsahu údajov o skladovaní výbušnín, výbušných predmetov a munície v týchto objektoch (oznámenie Ministerstva obrany Slovenskej republiky č. 145/2014 Z. z.). [↑](#footnote-ref-6)
7. ) Európska dohoda o medzinárodnej cestnej preprave nebezpečných vecí (ADR) v znení zmien a doplnkov (vyhláška ministra zahraničných vecí č. 64/1987 Zb.). [↑](#footnote-ref-7)
8. ) STN EN ISO/IEC 17025 Všeobecné požiadavky na kompetentnosť skúšobných a kalibračných laboratórií (ISO/IEC 17025). [↑](#footnote-ref-8)
9. ) Smernica Európskeho parlamentu a Rady (EÚ) 2015/1535 z 9. septembra 2015, ktorou sa stanovuje postup pri poskytovaní informácií v oblasti technických predpisov a pravidiel vzťahujúcich sa na služby informačnej spoločnosti (Ú. v. EÚ L 241, 17. 9. 2015). [↑](#footnote-ref-9)